b'\n_START_ARTICLE_\nEuroPsy\n_START_PARAGRAPH_\nEuroPsy (oz. evropski certifikat iz psihologije) je profesionalna kvalifikacija, ki postavlja standarde za izobra\xc5\xbeevanje, usposabljanje in kompetence psihologov._NEWLINE_Obstaja osnoven (Basic) certifikat EuroPsy, ki \xc5\xa1teje kot merilo za samostojno opravljanje prakse, izdan pa je lahko psihologu, ki je pokazal, da te standarde izpolnjuje. Specialisti\xc4\x8dni certifikat EuroPsy na podro\xc4\x8dju psihoterapije ali specialisti\xc4\x8dni certifikat EuroPsy na podro\xc4\x8dju psihologije dela in organizacije se lahko izdata psihologom z vi\xc5\xa1jo, naprednej\xc5\xa1o izobrazbo in usposobljenostjo ter z ve\xc4\x8d prakti\xc4\x8dnimi izku\xc5\xa1njami.\xc2\xa0_NEWLINE_V registru psihologov EuroPsy so objavljeni nacionalni seznami imetnikov certifikatov, na katere se lahko obrne katerakoli oseba ali organizacija, ki \xc5\xbeeli prejeti in koristiti storitve kvalificiranega psihologa._NEWLINE_EuroPsy se izdaja pod okriljem Generalne skup\xc5\xa1\xc4\x8dine Evropske zveze psiholo\xc5\xa1kih zdru\xc5\xbeenj (European Federation of Psychologists\xe2\x80\x99 Associations, EFPA), ki vklju\xc4\x8duje nacionalno \xc4\x8dlansko zdru\xc5\xbeenje iz vsake od 36 dr\xc5\xbeav Evrope. Na\xc4\x8dela oz. predpisi, po katerih deluje EuroPsy (EFPA, 2014) in jih je odobrila Generalna skup\xc5\xa1\xc4\x8dina, so dostopni na spletni strani EFPA). O razli\xc4\x8dnih vidikih sistema EuroPsy, med drugim tudi o njegovem ozadju in zgodovini, pa je mo\xc5\xbeno prebrati v knjigi Lunt idr. (2014).\n_START_SECTION_\nStalni strokovni razvoj\n_START_PARAGRAPH_\nVeljavnost certifikatov EuroPsy je omejena. Po obdobju sedmih let mora imetnik certifikata zanj ponovno zaprositi in predlo\xc5\xbeiti dokaze nadaljnjih delovnih izku\xc5\xa1enj ter dokazila o strokovnem razvoju prek aktivnosti, kot so udele\xc5\xbeba na akreditiranih te\xc4\x8dajih, udele\xc5\xbeba na vrstni\xc5\xa1kih supervizijskih sre\xc4\x8danjih ter predstavitve strokovni javnosti.\n_START_SECTION_\nAdministracija\n_START_PARAGRAPH_\nZa upravljanje EuroPsy-ja je EFPA vzpostavila Evropski odbor za podelejvanje certifikata (European Awarding Committee, EAC). EAC prenese pooblastilo za podeljevanje certifikata EuroPsy priznanemu Nacionalnemu odboru za podeljevanje certifikata (National Awarding Committee, NAC), ki ga imenuje dr\xc5\xbeavno psiholo\xc5\xa1ko zdru\xc5\xbeenje, ki je \xc4\x8dlanica EFPE. EAC deluje v tesnem sodelovanju z glavnim sede\xc5\xbeem EFPE v Bruslju.\xc2\xa0'